Rampbus het glo te vinnig geryDie bus wat Sondag in Melmoth in KwaZulu-Natal in ŉ ongeluk betrokke was waarin nege dood is, het glo te vinnig gery. Willies Mchunu, LUR vir vervoer, sê verkeersbeamptes het die bus vroeër die dag by Nongoma van die pad afgetrek en bevind dat die bestuurder onder die invloed van alkohol was. “Die bestuurder is in hegtenis geneem en met ŉ ander bestuurder vervang.” Dié bestuurder het glo te vinnig gery toe die ongeluk plaasgevind het. Daar is aanvanklik berig dat tien mense in die ongeluk dood is. Mchunu sê die bestuurder van die bus is egter nie in die ongeluk dood nie en word in die hospitaal behandel. Sewe meisies en twee vroue is in die ongeluk dood. Die bus was op pad terug van ŉ rietdans-seremonie by Nongoma. Chris Botha, woordvoerder van Netcare911, sê die bus het omgeslaan en teen ŉ staalversperring gebots. Mchunu sê die regering sal vir die oorledenes se begrafnisse betaal. Mchunu sê hy is ongelukkig oor die aantal ongelukke wat die afgelope drie maande op die paaie in die provinsie plaasgevind het. “In Julie en Augustus was daar ŉ skerp toename in die aantal padsterftes met 339 mense wat op die paaie in die provinsie dood is.”